Raspberry Pi 4-computeren er landet til 349 kroner

Mandag morgen bød på en god overraskelse til fans af den lille Raspberry Pi computer, da der er kommet en helt ny model med masser af opgraderinger. Raspberry Pi 4 Model B ligner fysisk forgængerne, men stort set alle komponenter er opdateret. Processoren har fået et spark bagi, så den nu kan håndtere H.265 video, den har fået mere og hurtigere hukommelse og understøttelse af hele to 4K-skærme. Prisen har ikke ændret sig; den sælges stadig for 349 kroner.

Den lille Raspberry-computer med den lave pris har i de sidste år været yderst populær hos gør-det-selv-folket, der bruger computeren til alt fra skrivebordscomputer over server og mediecenter til knudepunkt for hjemmets intelligente enheder.

Mens tidligere udgaver har været begrænset til 512MB eller 1GB RAM, så er der nu mulighed for at vælge mellem 1, 2 eller 4 GB RAM. Raspberry Pi 4 har også fået dedikeret Gigabit-netværksstik, så man slipper for at bruge USB 2.0 – og strømmen kommer fremover ind via det nye USB 3.0-stik.

Her er et overblik over specifikationerne på den nye inkarnation:

Processor: 1,5GHz quad-core 64-bit ARM Cortex-A72 CPU

RAM: 1GB/2GB/ 4GB LPDDR4 SDRAM

Tilslutninger: Gigabit Ethernet, Dual-band 802.11ac trådløst netværk, Bluetooth 5.0, 2xUSB 2.0, 2x USB 3.0, 2xmicro-HDMI der understøtter 4K-opløsning.

VideoCore VI graphics, der undersøtter OpenGL ES 3.x

4Kp60 hardware decode af HEVC-video

Komplet kompatibel med tidligere Raspberry Pi-produkter.

Raspberry Pi Foundation har samtidig udsendt denne video, der fortæller om Raspberry Pi 4:

Raspberry Pi 4-computeren er landet til 349 kroner